钦定古今图书集成/明伦汇编/闺媛典/第209卷 > 黄美金妾金氏
## 钦定古今图书集成/明伦汇编/闺媛典/第209卷 > 黄美金妾金氏

按《宁化县志》：“金氏主簿黄美金妾，兵马司指挥黄恩
官母也。万历三十四年，以皇太孙生上圣母徽号，加
恩在内臣工，恩官嫡母邹氏获赠孺人。恩官复具疏
陈情，乞恩旌母苦节。其略曰：‘臣生母系京卫指挥金
见之女，年十六，归臣父黄美金生臣三岁，而臣父病
笃治命，谓嫡母邹曰：‘必嫁金氏，彼年少，难待子长也’’。”
臣生母闻之，悲恸拜床下曰：“所不与嫡字而子者，鬼
神殛之。”臣父口称难难，而目遂瞑。生母绝水浆者七
昼夜，臣嫡母谕之曰：“子幼，予既耄，汝又绝食，子谁依
乎？激一时之性以绝宗，何忍？”于是始进水浆，哀毁骨
立，见者惊为人腊。自是不离嫡母左右，燃灯辟纑，夜
分不寐。呴植微躯，爱劳兼笃，赖以成“身，皆生母之力
也。但臣一介孤寒，未能自达宸聪，致母苦节久淹，此
臣所椎心泣血，不得不哀鸣于君父之前者也。”于是
奉旨下礼部，特加敕一道。敕曰：“人子以菽水致亲一
日，孰与国宠致亲千祀乎？”故表节于彤管龙章，而委
炤于蓉城马鬣，则荣名未有既也。尔金氏力兼劳瘁，
味厌《蓼荼》，践夫临诀之言，毕己立孤之志，天禄用酬
于寡鹄，陈情可悯乎慈乌。是用赠尔为文林郎。孺人
虽死犹生，转宵为旦。夫抚孤如金氏者多矣，致身通
显如恩官者，又不可数计也。乃遭逢锡类之恩，特叨
加敕之荣，此孝子所腐心虔祷而未可得者也，可无
志乎？